Kistérségi konferencia az elfogadásról és a befogadásról | Felvidék.ma
Kistérségi konferencia az elfogadásról és a befogadásról
A kistérségi konferencia résztvevői (Fotó: Pásztor Péter/Felvidék.ma)
A Szlovákiai Magyar Pedagógusok Szövetségének Lévai és Nagykürtösi Területi Választmánya december 3-án Fedezz fel, fogadj el, fejlessz! címmel szervezte meg a kistérségi konferenciáját. A Léván megtartott szakmai találkozón a Lévai és a Nagykürtösi járások tanintézményeinek vezetői, tanárai, nevelői és pedagógiai asszisztensei vettek részt.
Andruska Csilla, a SZMPSZ Lévai és Nagykürtösi Területi Választmányának elnöke köszöntőjében kifejtette: a kistérségi konferencia igyekszik modern, a pedagógusok mindennapjaiban érzékelhető problémaköröket körbejárni.
„Idén a hátrányosabb helyzetű gyermekekre fókuszáltunk, mivel a megfelelő magyar anyanyelvű szakemberek hiányában a pedagógiai munka során kell a fejlesztéseket elvégezniük. Számukra szólt támogatásként és visszacsatolásként a szakmai találkozónk”
– hangsúlyozta Andruska Csilla, a lévai Juhász Gyula Alapiskola igazgatója.
Andruska Csilla, a SZMPSZ Lévai és Nagykürtösi Területi Választmányának elnöke, a rendezvény főszervezője köszönti a hallgatóságot (Fotó: Pásztor Péter/Felvidék.ma)
Fekete Irén, a SZMPSZ országos elnöke rövid köszöntőjében kitért arra, hogy a szövetség számára is nagyon fontosak az ilyen témájú konferenciák. Ezt bizonyítja, hogy a szövetség égisze alatt tavaly megalakult a Speciális Fejlesztő Szakmák Országos Társulása.
„A konferencia témája, az inkluzív pedagógia nagyon érzékeny s fiatal ága a pedagógiai tudománynak, mely a fejlődésben akadályozott gyermekeknek a társadalomba való befogadását célozza meg, ez a társadalom javára is válik” – jegyezte meg az országos elnök.
Fekete Irén, a SZMPSZ elnöke fontosnak tartja az ilyen jellegű kistérségi szakmai rendezvényeket (Fotó: Pásztor Péter/Felvidék.ma)
A befogadás és elfogadás a falak helyett ajtót nyit, így a segítséggyújtás módját is könnyedebben megtaláljuk – jelezte Fekete Irén. Napjainkban egyre több a sajátos igényű diák, s így egyre fontosabb az inkluzív pedagógia. Mint kifejtette: a szakemberek a pedagógusokkal karöltve hiánypótló munkát végeznek.
Első előadóként Ficzere Anikó pszichológus az elfogadásról szólt. Mint elmondta: napjainkban egyre több kihívással állnak szembe a pedagógusok. Egyre több az úgynevezett megbúvó diák, akik bizonyos pszichológiai zavarokkal küzdenek.Feléjük még erősebb empátiával kell fordulniuk a pedagógusoknak.
Ficzere Anikó, pszichológus (Fotó: Pásztor Péter/Felvidék.ma)
Szólt továbbá az integrálásról. Mint jelezte: sok esetben a jószándékú integrálás még nagyobb szegregációhoz vezet. „Fontos az esélyegyenlőség megadása, mely mindegyik gyereknek kijár” – hangsúlyozta. Hozzátette: az elfogadás és a pozitív viszonyulás elősegíti a másik fél fejlődését.
Berky Angelika, a Cseperedő program felvidéki koordinátora a ringató foglalkozásoknak a korai fejlesztésben elfoglalt szerepét vázolta fel. A ringató foglalkozások ecseteléseként kifejtette: a családias zenei nevelésmód egyre inkább elterjedt a Felvidéken is. Immár huszonhét foglalkozásvezető ötvennégy helyszínen végez foglalkozásokat. A foglalkozások során a zenei nevelés mellett a mozgás-testtudatot, a beszédkészséget, valamint az érzelmi intelligenciát is fejlesztik – hangzott el a konferencián.
Berky Angelika, a Cseperedő porgram felvidéki koordinátora (Fotó: Pásztor Péter/Felvidék.ma)
A tanulási problémák vállfaját elevenítette fel Forró Éva gyógypedagógus. Mint kiemelte, sokszor nem is sejtjük, hogy az egyes zavarok mögött milyen szervi tünet húzódik meg. A tanulási zavaroknál górcső alá vette a halláson alapuló zavart. Mint elmondta: a gyermek rossz hallása miatt képtelen figyelni a pedagógus utasításaira, illetve nem érti meg az utasításokat. Az auditív feldolgozás zavar beszédértési- és beszédzavarhoz is vezethet. Mindez egy egyszerű hallási figyelem teszt elvégzésével kiküszöbölhető.
A szakmai találkozó szüneteiben a résztvevők kérdezhettek az előadóktól, illetve tapasztalatcserére is lehetőség nyílt.
Forró Éva, gyógypedagógus (Fotó: Pásztor Péter/Felvidék.ma)
A konferencia végén Fekete Irén összefoglalta a Kárpát-medencei Határtalanul program legújabb pályázati kiírását. Ismertette a feltételeket, a program újszerűségét.
A SZMPSZ Lévai és Nagykürtösi Területi Választmánya fontosnak tartja a pedagógusközösség számára az ismeretszerzést, a szakmai közösség kialakítását. A rendezvényeikkel a pedagógiai társadalom jelenlegi legégetőbb kihívásaira reflektálnak.
Az esemény a magyar kormány hathatós támogatásának köszönhetően jött létre.
Interaktív szemléltetés az előadás során (Fotó: Pásztor Péter/Felvidék.ma)
Előző cikkNéptánc szak indul Kolozsvárott, várják a felvidékiek jelentkezését is
Következő cikkTemplomi jótékonysági koncert az első adventi gyertya fényében